  Наталья Тетерина 20-тӥ оштолэзе Пичи Пурга черкогуртын калык дӥськутъя «Учкы мынэсьтым дэремме» кыкетӥ элькун фестивальын Эгра, Кез, Сарапул но мукет ёросъёсысь дизайнеръёс асьсэ воршуд дэремзэс возьматозы. Со сярысь ивортодэтъя «Удмуртия» агентстволы фестивалез одӥгез радъясь, калык дӥськутъя «Дэрем» студилэн кивалтӥсез Татьяна Москвина вераз. Солэн кылъёсызъя, Удмуртиысь пӧртэм ёросъёсын вань асьсэ дэремъёссы. Соосты утён ужпумен радъясьёс фестивале ӧтё модельеръёсты, кудъёсыз асьсэ интыосысь дэремлэсь аспӧртэмлыксэ возьматозы. Дӥсьёсты «Удмурт Кенеш» юрттэмен кылдытэм мер ӧри дунъялоз. Отчы огазеяськонлэн тӧроез Татьяна Ишматова, элькунысь Йӧскалык политикая министр Лариса Буранова, Удмурт кун университетысь Искусствоосъя но дизайнъя институтысь дышетӥсьёс, Чеберлыко киужъёсъя юртъёсысь ӧнерчиос но мукетъёсыз пырозы. Шонер-а со вуремын, удмуртлыкез вань-а отын, яке со огшоры сямезъя гинэ-а, яке со этно-а. <…> Тӥни озьы карем потэ, малы ке шуоно удмурт дэремлэн шӧмез, санэз быре кадь, потэ мыным. Удмурт дэрем шуо, но удмуртэз отын — уг тодӥськы, кытын Татьяна Москвина, калык дӥскутъя «Дэрем» студилэн кивалтӥсезСо верамъя, «Учкы мынэсьтым дэремме!» фестивалез ортчытон кулэлык 6 ар талэсь азьвыл удмурт дӥсез подиум вылэ поттонэн валче кылдӥз. 2016-тӥ арозь ужрад ёросысь дизайнеръёс пӧлын радъяськиз, собере элькун инлык басьтӥз. Ӵапак удмурт дэремез подиуметӥ нуллыны кутским. Мон котькыӵе концертъёсы куриськи, пыриськи. Огшоры нылаш вылэ, огшоры кышномурт вылэ — таза-а со, егит-а, мӧйы-а — ваньзэсты тӥни озьы дӥсяса поттыса, ас шӧдонэз калыклэн но воштӥськиз кадь. Валаны кутскизы кадь, удмурт дэрем зэмзэ но искусстволэн произведениез луыны быгатэ шуыса Татьяна Москвина, калык дӥськутъя «Дэрем» студилэн кивалтӥсезТаяз радэ фестивале пыриськисьёсты калык дӥськутлы сӥзем кенешон, пӧртэм модельной площадкаосын ужан, дизайнеръёслэн воршуд дэремъёссэс возьматонзы но Пичи Пурга ёросысь егит модельеръёслэн дӥськутъёсынызы «Подиум» шоу возьма. Туннэ нуналлы ужрадлэн вожвылъяськон программаяз 5–6 модельеръёс куриськизы ни. Нырысетӥяз элькун ужрадэ 12 пала дизайнеръёс пыриськизы, малы ке шуоно соку радъясьёс темая чурыт куронъёс ӧз пуктэ. Ватсалом, фестивалез Татьяна Москвиналэн «Дэрем» студиез кичӧлтэмен радъяло Удмуртиысь Лулчеберетъя но туризмъя министерство, элькунысь Йӧскалык политикая министерство, «Удмурт Кенеш» огазеяськон но Пичи Пурга ёрос администрация. Тодэ вайытом, кылем арын шуркынмонэ Эгра каргуртын модая «Сюан дэрем: вашкалаысьтыз туалаез пала» нырысетӥ йӧслыккуспо элькун этнофестиваль-вожвылъяськон ортчиз. Ужрадэ 13 коллективъёс пыриськизы, куинез соос пӧлысь удмурт сюан йылолъёсты возьматӥзы, нош 10-эз – дӥськут коллекциоссэс. Тегъёс: Лулчеберет Удмуртия ПичиПурга удмуртъёс Мерлык удмуртлык  